SKRIFTLIG FORESPØRGSEL E-1311/02

af Erik Meijer (GUE/NGL), Alexander de Roo (Verts/ALE)og Elisabeth Schroedter (Verts/ALE)til Kommissionen

(7. maj 2002)

Om: Ødelæggelsen af det potentielle Natura 2000-område i den bulgarske Kresna-slugt i forbindelse med uændret gennemførelse af planerne om anlæg af en motorvej

1. Mon Kommissionen husker skriftlig forespørgsel E-3147/00(1) af 6. oktober 2000 om forberedelserne til anlæg af motorvej E79 mellem Sofia og Thessaloniki gennem Struma-floddalen i det sydvestlige Bulgarien som led i den transeuropæiske korridor nr. 4, som vil få slugten nord for byen Kresna, der er en vigtig naturlig habitat og økologisk forbindelseszone, til helt at ændre karakter, og dens svar herpå af 22. december 2000, hvori den henviser til gennemførelsen af den nødvendige VVM-procedure, før der træffes afgørelse om eventuel medfinansiering, til dens Sofia-delegations overvågning af planlægningen af vejføringen og til, at den vil være parat til at opbakke en eventuel bulgarsk ansøgning om optagelse af Kresna-slugtområdet i Natura 2000-nettet?

2. Kan Kommissionen bekræfte, at der siden dens ovennævnte svar ikke er gjort fremskridt med hensyn til varig beskyttelse af naturværdierne i Kresna-området og gennemførligheden af alternative muligheder, såsom en mere østlig vejføring uden om slugten, og at der nu arbejdes på at anlægge motorvejen nord og syd om slugten, hvorved der vil opstå en flaskehals i stedet for den eksisterende smalle vej gennem slugten, således at det bliver nødvendigt at udvide denne vej og indrette den på en måde, som ikke alene vil skade naturen alvorligt, men som sandsynligvis vil umuliggøre anden trafik end biltrafik (cykler, hestevogne), hvis der ikke samtidig anlægges en parallelvej på den anden side af floden?

3. Er Kommissionen klar over, at der indtil nu er lavet udkast til fem varianter af vejanlægget, men at det virkelige valg synes at være begrænset til tre, som følger flodløbet, da både variant A (omføring direkte øst om flodslugten, som gennemskærer en udløber af naturområdet) og variant B (den noget østligere vejføring mellem Senokos og Dolna Gradeznica) afvises på grund af højere anlægsudgifter, men at prissammenligningerne ikke holder, fordi der til anlægsudgifterne for disse varianter lægges ca. 15 km mere, hvorfor der også bør medregnes merudgifter, hvis floddalen skal følges?

4. Hvordan vil Kommissionen sikre, at den afvejning, der skal foretages, ikke bliver påvirket af, at der lægges ensidig vægt på den finansielle side af sagen, eller endog af ukorrekte finansielle oplysninger?

(1) EFT C 174 E af 19.6.2001, s. 20.

Svar afgivet på Kommissionens vegne af Margot Wallström

(20. juni 2002)

1. Kommissionen minder om alle de mange skriftlige forespørgsler om dette emne, herunder E-3147/00 fra det ærede medlem, og bekræfter sin holdning i denne sag.

2. Kommissionen kan ikke bekræfte de fremsatte påstande.

Kommissionen er klar over, at der af en række bulgarske ikke-statslige miljøorganisationer (NGO) i begyndelsen af 2001 er indgivet en officiel anmodning om at få Kresna-slugten defineret som naturbeskyttelsesområde i henhold til bulgarsk lovgivning. Det bulgarske ministerium for miljø og vand forventes at træffe en beslutning i denne sag.

Kommissionen er bekendt med, at den bulgarske viceminister for miljø og vand, fr. Fatme Iliaz, i et brev dateret den 3. september 2001 og stilet til hr. Eladio Fernandez-Galiano, chef for Europa-Rådets afdeling for naturarv, erklærede følgende: denne [Kresna] slugt er et særligt beskyttet område og en Corine-biotop beliggende på bulgarsk territorium. Det forventes, at Kresna-slugten vil indgå i nettet af nationale beskyttede områder, hvoraf mange vil komme til at udgøre den bulgarske del af det europæiske økologiske Natura 2000-net efter Bulgariens tiltrædelse af EU.

For så vidt angår mulige alternative linjeføringer for motorvejen gennem Kresna-slugten, kan Kommissionen bekræfte, at der ikke har været tale om nogen særskilt gennemførlighedsundersøgelse finansieret af Phare. En meget foreløbig vurdering blev foretaget som led i den overordnede gennemførlighedsundersøgelse vedrørende Sofia-Kulata-motorvejen, men Kommissionen har ikke godkendt denne som en fyldestgørende undersøgelse af alternativerne.

Kommissionen har forstået, at miljøindvirkningsvurderingen (VVM) i forbindelse med strækningen gennem Kresna-slugten blev forelagt det bulgarske ministerium for miljø og vand i november 2001. De derpå følgende offentlige møder, som kræves i medfør af den bulgarske lovgivning, fandt sted i marts 2002. Så vidt det er Kommissionen bekendt, er det bulgarske ministerium fortsat i gang med at granske VVM-rapporten, og har endnu ikke besluttet, om den kan godkendes.

Da man får en klar angivelse af, hvilken linje det bulgarske miljøministerium har lagt sig fast på, er det vigtigt at erindre om, hvad vicemiljøminister Fatme Iliaz erklærede i det ovennævnte brev til Europa-Rådet. Hun skrev: Miljøministeriet insisterer på, at der udarbejdes alternative scenarier for dette projekt [anlæggelse af Sofia-Thessaloniki-motorvejen], for så vidt angår strækningen af Struma-motorvejen mellem byerne Simitli og Kresna.

I relation til dette spørgsmål har Kommissionen ved gentagne lejligheder og på forskellige niveauer understreget, at Unionens førtiltrædelsesinstrumenter kun kan anvendes til finansiering af projekter, som stemmer overens med Fællesskabets gældende miljølovgivning. Heraf følger bl.a. nødvendigheden af at vurdere projekternes indvirkning på miljøet på grundlag af bestemmelser, som svarer til bestemmelserne i VVM-direktivet(1).

Skulle projektet for anlæggelse af motorvejen Sofia-Kulata blive forelagt med henblik på ISPA-finansiering, vil Kommissionen omhyggeligt undersøge projektet for at sikre sig, at den gældende fællesskabslovgivning på miljøområdet er blevet overholdt.

3. Så vidt det er Kommissionen bekendt, er der endnu ikke blevet foretaget nogen komplet gennemførlighedsundersøgelse, indbefattet mulige alternative vejføringer uden om Kresna-slugten. Derfor har Kommissionen på indeværende tidspunkt ikke noget grundlag for at udtale sig om dette spørgsmål.

I tilfælde af, at VVM-vurderingen i forbindelse med strækningen gennem Kresna-slugten (der blev indgivet til det bulgarske ministerium for miljø og vand i november 2001, jf. punkt 2) skulle blive godkendt af de bulgarske myndigheder, vil Kommissionen få lejlighed til at verificere, hvorvidt og hvorledes spørgsmålet om alternativer er blevet taget op.

4. Som sagt gentagne gange, er det Kommissionens hensigt at bruge alle de instrumenter, den har til sin rådighed, for at sikre, at projektet vedrørende Struma-motorvejen udvikles i overensstemmelse med kravene i den gældende fællesskabsret.

(1) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.